Bjørgen og Lundberg nær OL-historie allerede ved fødselen
I alle fall om vi legger medaljehøsten fra olympiske leker til grunn. Da VG snakket med to av Norges fremste idrettshistorikere, Tom A. Schanke og Sverre Strand, tirsdag, klarte de ikke å komme opp med sterkere navn på stående fot. - Jeg tror ikke noen matcher Marit og Fred Børre, sa Schanke til VG tirsdag ettermiddag, vel vitende om at paret til sammen har intet mindre enn åtte olympiske gull på hattehylla. Bjørgen har tatt seks OL-gull (tre fra Vancouver 2006 og tre fra Sotsji i fjor), tre sølv og en bronse i skiløypa, men mannen i huset sikret norsk kombinertjubel både i Lillehammer-OL i 1994 og i Nagano fire år etter. Lundberg har også to sølv, pluss tre VM-gull. Bjørgen har for øvrig også 14 VM-gull. Med hjelp av VG-leseren Kjell Harald Gullord i kommentarfeltet fikk vi tirsdag kveld imidlertid rede på at turnparet Nikolai Andrianov og Lyubov Burda har hele ni gull seg i mellom. Og selv om Burdas to gull begge «bare» kom i lagkonkurranse, betyr det at Bjørgen - som satser mot ski-VM i 2017, og dermed kan bli aktuell for mer jubel i 2018-OL, trenger enda et gull for å toppe denne spesielle statistikken. De russiske turnerne giftet seg i 1975 og fikk sønnene Sergei og Dmitri i årene som fulgte. Også det tyske padlerparet Birgit Fischer/Jörg Schmidt er nær det norske superparet, men har én OL-bronse mindre samlet - og her har Schmidt bare bidratt med én sølvmedalje. Det var under et pressetreff i Hemsedal tidligere i dag at Norges skidronning slapp nyheten om at hun og mangeårig samboer Fred Børre Lundberg skal bli foreldre i desember i år. Senere sendte Lundberg en tommel opp til VG på spørsmål om hans tanker rundt den forestående begivenheten.I samtale med VG om det historiske suset ved en kommende arving til det folkekjære idrettsparet resonnerte Schanke slik: - Det finnes idrettspar i Russland som har giftet seg og fått barn. Jeg kjenner også til en amerikansk kaster ved navn Hal Connolly som giftet seg med Olga Fikotova - en gullvinner fra østblokken. Det er også noen fra øst-tysk toppidrett. Men jeg tror ikke noen av disse matcher Marit og Fred Børre, sier Schanke. Han blir mer og mer sikker underveis i samtalen og drister seg til et «nesten helt sikker på at det ikke finnes noen som er foreldre til et barn med sterkere olympiske meritter». Connolly/Fikotova, som Schanke var inne på, når ikke opp mot de norske. Forfatteren av Norsk Idrettsleksikon ber oss imidlertid om å ringe Sverre Strand – av Schanke omtalt som "så idrettshistoriker at han er nerd". Etter å ha tatt en liten gjennomgang, ringer Strand tilbake til VG: - Nå har jeg gått gjennom ektepar med OL-gull. Jeg har funnet noen, men da snakker vi «bare» tre-fire til sammen. Én dere derimot må sjekke er Valerij Borzov som blant annet tok gull i 1972. Han giftet seg med turneren Ludmilla Touritsjeva. Andre enn de kan jeg ikke komme på. Som sagt, så gjort. Borzov står med to OL-gull fra München i 1972. Kona Ludmilla har fire fordelt på lekene i Mexico City i 1968, München i 72 og Montreal i 1976. Med andre ord når heller ikke de opp til Bjørgen og Lundbergs åtte. Vet du om noen bedre ? Gi beskjed til VG her!Det mest kjente paret som har fått barn i idrettens verden de siste årene er kanskje den en gang femdobbelte OL-vinneren fra Sydney-OL, Marion Jones og Tim Montgomery - på samme tid verdens raskeste mann og med på USAs gullag på 100-meteren i samme OL. Begge de amerikanske sprinterne er for øvrig avslørt for doping. Lest denne fra 2012?Sprintstjerne forklarer dominans med slavefortid Tom A. Schanke har på VGs oppfordring kommet opp med forslag til navn for den kommende «OL-babyen» på VGs oppfordring dersom man skal legge norsk, olympisk skihistorie til grunn. - Hvis det blir en pike ville jeg valgt mellom Therese (Johaug), som er bestevennen til Marit, og Berit for Berit Aunli – den store VM-dronningen fra 1982. Hvis det blir en gutt ville jeg vurdert Bjarte (Engen Vik), kompis av Fred Børre nordfra og suveren kombinertkonge rundt år 2000 eller Gjermund (Eggen). Det er mange som heter Thomas (Alsgaard) eller Bjørn (Dæhlie), men Gjermund er det nesten ingen som heter.
Når Marit Bjørgen (35) og Fred Børre Lundberg (45) etter planen blir foreldre i desember, vil babyen få en av idrettsverdenens best meritterte mor og far noensinne.